Document ID: 32001R2244

Κανονισμός (ΕΚ) αριθ. 2244/2001 της Επιτροπής
της 19ης Νοεμβρίου 2001
για την τροποποίηση του κανονισμού (ΕΚ) αριθ. 1780/97 για τον καθορισμό των λεπτομερειών εφαρμογής του κανονισμού (ΕΚ) αριθ. 723/97 του Συμβουλίου για την υλοποίηση των προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 723/97 του Συμβουλίου, της 22ας Απριλίου 1997, για την υλοποίηση των προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων(1), όπως τροποποιήθηκε τελευταία από τον κανονισμό (ΕΚ) αριθ. 2136/2001(2), και ιδίως το άρθρο 6,
Εκτιμώντας τα ακόλουθα:
(1) Ο κανονισμός (ΕΚ) αριθ. 2136/2001 παρέτεινε κατά δύο έτη τη διάρκεια ισχύος του κανονισμού (ΕΚ) αριθ. 723/97 για τη χρηματοδοτική συμμετοχή της Κοινότητας στα προγράμματα δράσης των κρατών μελών.
(2) Λαμβάνοντας υπόψη την ημερομηνία ενάρξεως ισχύος του κανονισμού (ΕΚ) αριθ. 2136/2001 η Επιτροπή δεν μπόρεσε να καθορίσει το ανώτατο ποσό της χρηματικής συμμετοχής της Κοινότητας για το έτος 2002 σύμφωνα με τον κανονισμό (ΕΚ) αριθ. 1780/97 της Επιτροπής, της 15ης Σεπτεμβρίου 1997, για τον καθορισμό των λεπτομερειών εφαρμογής του κανονισμού (ΕΚ) αριθ. 723/97 του Συμβουλίου για την υλοποίηση των προγραμμάτων δράσης των κρατών μελών στον τομέα των ελέγχων των δαπανών του ΕΓΤΠΕ, τμήμα Εγγυήσεων(3), όπως τροποποιήθηκε τελευταία από τον κανονισμό (ΕΚ) αριθ. 1890/98(4). Πρέπει συνεπώς να καθοριστεί, για το έτος αυτό, προθεσμία για την απόφαση της Επιτροπής, καθώς και να καθοριστούν οι επιλέξιμες δαπάνες για την κοινοτική συγχρηματοδότηση.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 1780/97, προστίθεται η ακόλουθη παράγραφος 2α: "2α. Κατά παρέκκλιση της παραγράφου 2 πρώτο εδάφιο, η Επιτροπή καθορίζει, με βάση τις πληροφορίες που έχουν αποσταλεί από το κράτος μέλος, το ανώτατο ποσό της χρηματικής συμμετοχής της Κοινότητας για το έτος 2002, εκφρασμένο σε ευρώ, εντός των τριών μηνών που έπονται της προθεσμίας για την υποβολή των προγραμμάτων από τα κράτη μέλη.
Μόνον οι δαπάνες που πληρώθηκαν μετά την 1η Ιανουαρίου 2002 είναι επιλέξιμες για τη συγχρηματοδότηση της Κοινότητας."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Νοεμβρίου 2001.

Labels: 4
15
5
6